SK Úradný vestník Európskej únie C 262/28

Oznámenie o začatí predbežného preskúmania antidumpingových opatrení, ktoré sa uplatňujú pri dovoze feromolybdénu s pôvodom Čínskej ľudovej republike

(2006/C 262/06)

Komisia sa z vlastného podnetu rozhodla začať úplné preskúmanie podľa článku 11 ods. 3 nariadenia Rady (ES) č. 384/96 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1).

1. Výrobok

Výrobok, ktorý je predmetom preskúmania, je feromolybdén s pôvodom v Čínskej ľudovej republike (ďalej len „príslušný výrobok“), ktorý je v súčasnosti zaradený pod kód KN 7202 70 00. Tento kód KN sa uvádza iba pre informáciu.

2. Existujúce opatrenia

V súčasnosti je platným opatrením konečné antidumpingové clo uložené nariadením Rady (ES) č. 215/2002 z 28. januára 2002 (2).

3. Dôvody preskúmania

V kontexte možného pozastavenia opatrení poskytlo niekoľko zainteresovaných strán dôkazy týkajúce sa rozličných aspektov primeranosti opatrení, vrátane dumpingu a ujmy. Celkovo súbor dôkazov, ktoré má Komisia k dispozícii, poukazuje na takú zmenu okolností, na základe ktorých sa zaviedli existujúce opatrenia, že tieto už nemusia byť primerané, a zároveň, že niektoré zmeny sa zdajú byť trvalého charakteru.

3.1. Dumping

Dôkazy prima facie poukazujú na pravdepodobnosť opätovného výskytu významného dumpingu, avšak na nižšej úrovni ako v prípade prešetrovania, na základe ktorého sa zaviedli existujúce opatrenia. Toto zistenie prima facie sa zakladalo na porovnaní normálnej hodnoty pre Čínsku ľudovú republiku stanovenej v súlade s ustanoveniami článku 2 ods. 7 písm. a) základného nariadenia (ďalej „analogická krajina“) s vývoznými cenami do Spoločenstva, ako aj príslušných tretích krajín.

3.2. Ujma

Dôkazy prima facie poukazuje na pravdepodobné trvalé zmeny niekoľkých aspektov. Zvýšenie cien vyplývajúce zo zmien v rovnováhe dopytu-ponuky na svetovej úrovni a súčasná situácia v oblasti cien a nákladov výrobného odvetvia Spoločenstva, ktoré má v súčasnosti dodatočného výrobcu, poukazujú na pravdepodobné rozpätia ujmy, ktoré sú pod hranicou platného cla i napriek tomu, že sú významné.

Zároveň sa zdá, že existujúce opatrenia a pokles dovozu z Číny umožnili výrobnému odvetviu Spoločenstva, aby sa zotavilo z poškodzujúceho dumpingu, avšak nie do takej miery, ktorá by sa očakávala v kontexte rozvíjajúceho sa trhu.

Na základe týchto dôvodov je úplné preskúmanie opatrení opodstatnené. Takéto preskúmanie by rovnako umožnilo prehodnotenie aspektov záujmu Spoločenstva vrátane vplyvu opatrení na používateľov. V skutočnosti podstatne vyššie cenové úrovne na trhu môžu naznačovať, že vplyv opatrení na používateľov by mohol byť oveľa významnejší, ako sa pôvodne počítalo.

4. Postup

Po porade s poradným výborom sa rozhodlo, že existujú dostatočné dôkazy na odôvodnenie začatia predbežného preskúmania, Komisia týmto začína preskúmanie podľa článku 11 ods. 3 základného nariadenia.

4.1. Postup stanovenia pravdepodobnosti dumpingu a ujmy

Prešetrovanie stanoví potrebu pokračovať v existujúcich opatreniach, ukončiť ich alebo ich zmeniť a doplniť.

a) Výber vzorky

Vzhľadom na zjavne veľký počet zainteresovaných strán v tomto konaní môže Komisia rozhodnúť o uplatnení výberu vzorky v súlade s článkom 17 základného nariadenia.

i) Výber vzorky vývozcov/výrobcov v Čínskej ľudovej republike

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto vyzývajú všetci vývozcovia/výrobcovia alebo zástupcovia konajúci v ich mene, aby sa Komisii prihlásili a poskytli ďalej uvedené informácie o svojej spoločnosti alebo spoločnostiach v rámci lehoty stanovenej v ods. 5 písm. b) bode i) a vo forme uvedenej v odseku 6:

— názov, adresu, e-mailovú adresu, telefónne a faxové číslo a meno kontaktnej osoby,

— obrat v miestnej mene a objem v tonách príslušného výrobku predaného na vývoz do Spoločenstva v období od 1. októbra 2005 do 30. septembra 2006,

— obrat v miestnej mene a objem v tonách príslušného výrobku predaného na domácom trhu v období od 1. októbra 2005 do 30. septembra 2006,

— vyjadrenie, či má spoločnosť v úmysle požiadať o individuálne rozpätie (3) (o individuálne rozpätia môžu požiadať len výrobcovia),

— presný opis činností spoločnosti vo vzťahu k výrobe príslušného výrobku,

— názvy a presný opis činností všetkých prepojených spoločností (4), ktoré sú zapojené do výroby a/alebo predaja (na vývoz a/alebo na domácom trhu) príslušného výrobku,

— akékoľvek ďalšie relevantné informácie, ktoré by Komisii pri výbere vzorky pomohli,

Poskytnutím uvedených informácií spoločnosť súhlasí so svojím prípadným začlenením do vzorky. V prípade, že sa spoločnosť do vzorky začlení, znamená to, že vyplní dotazník a súhlasí s overovaním uvedených údajov na mieste. V prípade, že spoločnosť oznámi, že so svojím prípadným začlenením do vzorky nesúhlasí, bude sa to považovať za nespolupracovanie v prešetrovaní. Dôsledky nespolupráce sú stanovené v bode 7.

Okrem toho Komisia osloví aj orgány vyvážajúcej krajiny a všetky známe združenia vývozcov/výrobcov v záujme získať informácie, ktoré považuje na výber vzorky vývozcov/výrobcov za potrebné.

ii) Konečný výber vzorky

Všetky zainteresované strany, ktoré chcú predložiť akékoľvek relevantné informácie týkajúce sa výberu vzorky, tak musia urobiť v lehote stanovenej v odseku 5 písm. b) bode ii).

Komisia má v úmysle urobiť konečný výber vzorky po porade s príslušnými stranami, ktoré vyjadrili ochotu byť zaradené do vzorky.

Spoločnosti zaradené do vzorky musia vyplniť dotazník v lehote stanovenej v odseku 5 písm. b) bode iii) a musia spolupracovať v rámci prešetrovania.

V prípade nedostatočnej spolupráce môže Komisia v súlade s článkom 17 ods. 4 a článkom 18 základného nariadenia vychádzať z dostupných skutočností. Zistenie, ktoré je založené na dostupných skutočnostiach, môže byť pre príslušnú stranu menej výhodné, ako je vysvetlené v odseku 7.

b) Dotazníky

Komisia s cieľom získať informácie, ktoré považuje za potrebné na svoje prešetrovanie, pošle dotazníky výrobnému odvetviu Spoločenstva a akémukoľvek združeniu výrobcov v Spoločenstve, vývozcom/výrobcom v Čínskej ľudovej republike zaradeným do vzorky, akémukoľvek združeniu vývozcov/výrobcov, dovozcom, akémukoľvek združeniu dovozcov, ktorí spolupracovali v prešetrovaní, ktoré viedlo k zavedeniu opatrení, ktoré sú predmetom súčasného preskúmania alebo ktoré sú Komisii známe iným spôsobom, a orgánom príslušnej vyvážajúcej krajiny.

V každom prípade by mali všetky zainteresované strany kontaktovať Komisiu faxom s cieľom požiadať, v prípade potreby, o dotazník v rámci lehoty stanovenej v ods. 5 písm. a) bode i), keďže lehota stanovená v ods. 5 písm. a) bode ii) platí pre všetky zainteresované strany.

Vývozcovia/výrobcovia v Čínskej ľudovej republike požadujúci individuálne rozpätie s cieľom uplatniť článok 17 ods. 3 a článok 9 ods. 6 základného nariadenia musia predložiť vyplnený dotazník v lehote stanovenej v odseku 5 písm. a) bode ii) tohto oznámenia. Musia preto požiadať o dotazník v rámci lehoty stanovenej v odseku 5 písm. a) bode i). Takéto strany by si však mali byť vedomé, že ak sa v prípade vývozcov/výrobcov uplatní výber vzorky, Komisia môže i napriek tomu rozhodnúť, že pre ne nevypočíta individuálne rozpätie, ak by bol počet vývozcov/výrobcov taký veľký, že by bolo individuálne preskúmanie nadmieru zložité a prekážalo by včasnému ukončeniu prešetrovania.

c) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné, ako sú uvedené vo vyplnených dotazníkoch, a poskytli podporné dôkazy. Tieto informácie musia byť spolu s podpornými dôkazmi doručené Komisii v rámci lehoty stanovenej v odseku 5 písm. a) bode ii).

Komisia môže okrem toho vypočuť zainteresované strany, pokiaľ predložia žiadosť, ktorá preukáže, že existujú osobitné dôvody, pre ktoré by mali byť vypočuté. Táto žiadosť sa musí predložiť v rámci lehoty stanovenej v odseku 5 písm. a) bode iii).

d) Výber krajiny s trhovým hospodárstvom

S cieľom stanoviť normálnu hodnotu, pokiaľ ide o Čínsku ľudovú republiku, sa v predchádzajúcom prešetrovaní ako vhodná krajina s trhovým hospodárstvom určili Spojené štáty americké. Na tento účel Komisia predpokladá opätovný výber Spojených štátov amerických. Zainteresované strany sa týmto vyzývajú, aby sa vyjadrili k vhodnosti tejto krajiny v osobitnej lehote stanovenej v ods. 5 písm. c) tohto oznámenia.

e) Štatút trhového hospodárstva

V prípade tých vývozcov/výrobcov v Čínskej ľudovej republike, ktorí tvrdia, že svoju činnosť vykonávajú v súlade s podmienkami trhového hospodárstva, t. j. že spĺňajú kritériá stanovené v článku 2 ods. 7 písm. c) základného nariadenia, a poskytnú o tom dostatočné dôkazy, sa normálna hodnota stanoví v súlade s článkom 2 ods. 7 písm. b) základného nariadenia. Vývozcovia/výrobcovia, ktorí majú v úmysle predložiť náležite odôvodnené žiadosti, musia tak urobiť v osobitnej lehote stanovenej v odseku 5 písm. d) tohto oznámenia. Komisia zašle formuláre žiadostí všetkým vývozcom/výrobcom v Čínskej ľudovej republike, ktorí požiadali o individuálne rozpätie, ako aj orgánom v Čínskej ľudovej republike.

4.2. Postup hodnotenia záujmu Spoločenstva

V súlade s článkom 21 základného nariadenia a v prípade potvrdenia pokračovania alebo opätovného výskytu dumpingu a ním spôsobenej ujmy sa rozhodne sa o tom, či by zachovanie, zmenenie a doplnenie alebo zrušenie antidumpingových opatrení nie je v rozpore so záujmom Spoločenstva. Z tohto dôvodu, v prípade, že výrobné odvetvie Spoločenstva, dovozcovia, ich zastupujúce združenia, zástupcovia používateľov a organizácie zastupujúce spotrebiteľov preukážu, že medzi ich činnosťou a príslušným výrobkom existuje objektívne prepojenie, môžu sa v lehotách stanovených v ods. 5 písm. a) bode ii) prihlásiť Komisii a poskytnúť jej informácie. Strany, ktoré konali v súlade s predchádzajúcou vetou, môžu v lehote stanovenej v odseku 5 písm. a) bode iii) požiadať o vypočutie, pričom uvedú osobitné dôvody, pre ktoré by mali byť vypočuté. Je potrebné poznamenať, že akékoľvek informácie predložené podľa článku 21 sa zohľadnia len v tom prípade, ak budú v čase ich predloženia podložené konkrétnymi dôkazmi.

5. Lehoty

a) Všeobecné lehoty

i) Pre strany na vyžiadanie dotazníka alebo iných formulárov žiadostí

Všetky zainteresované strany, ktoré nespolupracovali v prešetrovaní, ktoré viedlo k opatreniam, ktoré sú predmetom súčasného preskúmania by mali požiadať o dotazník alebo iné formuláre žiadostí čo najskôr, najneskôr však do 10 dní od uverejnenia tohto oznámenia v Úradnom vestníku Európskej únie.

ii) Pre strany na prihlásenie Komisii, na predloženie vyplnených dotazníkov a akýchkoľvek iných informácií

Všetky zainteresované strany, ak sa ich vyjadrenia majú počas prešetrovania zohľadniť, sa musia Komisii prihlásiť, oznámiť jej svoje stanoviská a predložiť vyplnené dotazníky či akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

Spoločnosti začlenené do vzorky musia predložiť vyplnené dotazníky v lehotách uvedených v odseku 5 písm. b) bode iii).

iii) Vypočutia

V rámci tej istej 40-dňovej lehoty môžu všetky zainteresované strany takisto požiadať o vypočutie Komisiou.

b) Osobitná lehota týkajúca sa výberu vzorky

i) Informácie špecifikované v odseku 4.1 písm. a) bode i) by mali byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie, keďže Komisia má v úmysle uskutočniť konzultácie s príslušnými stranami, ktoré prejavili ochotu byť zaradené do vzorky v rámci jej konečného výberu, do 21 dní od uverejnenia tohto oznámenia v Úradnom vestníku Európskej únie.

ii) Všetky iné informácie, ktoré sú relevantné pre výber vzorky podľa odseku 4.1 písm. a) bodu ii), musia byť Komisii doručené do 21 dní od uverejnenia tohto oznámenia v Úradnom vestníku Európskej únie.

iii) Vyplnené dotazníky od strán začlenených do vzorky musia byť Komisii doručené do 37 dní od dátumu oznámenia o ich začlenení do vzorky.

c) Osobitná lehota na výber krajiny s trhovým hospodárstvom

Strany, na ktoré sa vzťahuje prešetrovanie, sa môžu vyjadriť k vhodnosti výberu Spojených štátov amerických, ako je uvedené v ods. 4.1 písm. d), o ktorých sa uvažuje ako o krajine s trhovým hospodárstvom na účely stanovenia normálnej hodnoty, pokiaľ ide o Čínsku ľudovú republiku. Tieto pripomienky musí Komisia dostať do 10 dní od dátumu uverejnenia tohto oznámenia v Úradnom vestníku Európskej únie.

d) Osobitná lehota na predloženie žiadostí o štatút trhového hospodárstva

Náležite odôvodnené žiadosti o štatút trhového hospodárstva (ako je uvedené v odseku 4.1 písm. e) tohto nariadenia) musia byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie.

6. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť predložené písomne (nie v elektronickej podobe, ak nie je uvedené inak) a musia uvádzať názov, adresu, e-mailovú adresu, telefónne a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited“ (5) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05

7. Nespolupráca

V prípadoch, keď ktorákoľvek zainteresovaná strana odmietne sprístupniť alebo neposkytne potrebné informácie v rámci lehôt alebo významnou mierou prekáža v prešetrovaní, môžu sa v súlade s článkom 18 základného nariadenia vypracovať pozitívne, príp. negatívne zistenia na základe dostupných skutočností.

Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, nevezmú sa tieto informácie do úvahy a v súlade s článkom 18 základného nariadenia sa môžu použiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných skutočnostiach, môže byť výsledok pre túto stranu menej priaznivý než v prípade, keby bola spolupracovala.

8. Harmonogram prešetrovania

Podľa článku 11 ods. 5 základného nariadenia sa prešetrovanie ukončí do 15 mesiacov od dátumu uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 2117/2005 (Ú. v. EÚ L 340, 23.12.2005, s. 17).

(2) Ú. v. ES L 35, 6.2.2002, s. 1.

(3) Individuálne rozpätie možno požadovať v súlade s článkom 17 ods. 3 základného nariadenia v prípade spoločností, ktoré nie sú začlenené do vzorky, článkom 9 ods. 5 základného nariadenia týkajúceho sa individuálneho prístupu v prípade krajín s iným ako trhovým hospodárstvom/transformujúcim sa hospodárstvom a článkom 2 ods. 7 písm. b) základného nariadenia v prípade spoločností, ktoré požadujú štatút trhového hospodárstva. Treba poznamenať, že v prípade žiadosti o individuálny prístup je potrebné podať žiadosť podľa článku 9 ods. 5 základného nariadenia a v prípade žiadosti o priznanie štatútu trhového hospodárstva je potrebné podať žiadosť podľa článku 2 ods. 7 písm. b) základného nariadenia.

(4) Usmernenie o význame pojmu „prepojené spoločnosti“ možno nájsť v článku 143 nariadenia Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

(5) Toto označenie znamená, že ide výlučne o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) z roku 1994 (antidumpingová dohoda).